Na temelju članka 51. Statuta Hrvatskog kinološkog saveza, Povjerenstvo za agility na svojoj sjednici održanoj 20.03.2023. godine donijelo je

**PRAVILNIK O RADU**

**POVJERENSTVA ZA AGILITY**

**Članak 1.**

Pravilnikom o radu Povjerenstva za agility (u daljnjem tekstu Pravilnik) reguliraju se pitanja sastava, nadležnosti, djelokruga i načina rada Povjerenstva za agility (u daljnjem tekstu Povjerenstvo) Hrvatskog kinološkog saveza (u daljnjem tekstu HKS).

**Članak 2.**

Povjerenstvo je stručno tijelo HKS-a. Predsjednika i članove Povjerenstva imenuje Izvršni odbor na osnovu njihovih rezultata i potrebe kinološkog razvoja u svim dijelovima Republike Hrvatske. Povjerenstvo je samostalno u donošenju odluka iz djelokruga rada u području svojeg djelovanja.

**Članak 3.**

Povjerenstvo broji najmanje 5 članova, a po potrebi Izvršni odbor može svojom odlukom  povećati broj članova.

Radi učinkovitosti Povjerenstvo može formirati privremene komisije s potrebnim brojem članova.

**Članak 4.**

Povjerenstvo radi u sjednicama.

Sjednice Povjerenstva saziva predsjednik Povjerenstva, po potrebi.

Sjednice se mogu održavati putem e-pošte i telefona.

Povjerenstvo odluke donosi većim brojem glasova.

O radu Povjerenstva vodi se zapisnik koji se arhivira u pismohrani Povjerenstva.

Po potrebi kopijom zapisnika izvješćuje se Izvršni odbor ili zainteresirani klubovi/udruge.

Poslove tajnika Povjerenstva obavlja za to imenovani djelatnik radne zajednice HKS-a.

**Članak 5.**

Povjerenstvo obavlja sljedeće poslove:

* utvrđuje godišnje planove rada,
* predlaže Kalendar aktivnosti na temelju Godišnjeg plana rada,
* predlaže Plan troškova na temelju Godišnjeg plana rada,
* predlaže Pravilnik o radu Povjerenstva za agility,
* predlaže Pravilnik o stručnim kadrovima u agilityju,
* predlaže Agility pravilnik Hrvatskog kinološkog saveza,
* predlaže Pravilnik o organizaciji agility natjecanja,
* donosi Propozicije za Prvenstvo Hrvatske u agilityju,
* donosi Propozicije za izbor članova reprezentacije na Svjetskom prvenstvu u agilityju,
* donosi Propozicije za izbor članova reprezentacije na Europskom otvorenom prvenstvu u agilityju,
* donosi Propozicije za izbor juniora za nastup na Juniorskom **otvorenom svjetskom** prvenstvu u agilityju,
* bira voditelja tima i trenera reprezentacija,
* predlaže predstavnika Hrvatske za članstvo u FCI Komisiji za agility,
* priprema prijedloge i primjedbe za sastanke FCI Komisije za agility,
* organizira seminare za stručne kadrove u agilityju,
* priprema priručnike za stručne kadrove u agilityju,
* organizira ispite za stručne kadrove u agilityju,
* razmatra prijedloge i primjedbe vezane uz područja svojeg djelovanja,
* predstavlja HKS u stručnim pitanjima iz područja svojeg djelovanja,
* daje tumačenje svih akata iz područja svojeg djelovanja,
* surađuje s ostalim povjerenstvima i tijelima HKS- a.

**Članak 6.**

U cilju i učinkovitijeg obavljanja poslova i informiranja članova Povjerenstvo dostavlja materijale za objavu u službenom glasilu i na web stranici **Povjerenstva**. Koristi i druge prikladne i dostupne oblike informiranja.

**Članak 7.**

Povjerenstvo na kraju godine  dostavlja pismeno izvješće o radu Izvršnom odboru. Povjerenstvo može podnijeti izvješće Skupštini HKS-a, ako takovu odluku donese IO HKS-a.

**Članak 8.**

Ovaj Pravilnik usuglašen je na sjednici Povjerenstva dana, 20.03.2023. godine.

Pravilnik je usvojen na sjednici Izvršnog odbora HKS-a dana 28.03.2023. godine.

Pravilnik stupa na snagu danom usvajanja od strane IO HKS-a.

Stupanjem na snagu ovoga Pravilnika prestaju važiti sve odrednice Pravilnika Hrvatskog kinološkog saveza o stručnim kadrovima u agilityju od 07.06.2016. godine.

predsjednik Povjerenstva za agility   predsjednik HKS-a

Alen Mareković Branko Šare